สลากฯพร้อมชง‘ยิ่งลักษณ์’ฟื้นหวยบนดิน
บอร์ดสลากฯ นัดหารือหวยออนไลน์ 29 ก.ค.นี้ ชงรัฐบาลใหม่คืนชีพหวยบนดิน
11 ส.ค. 2554

บอร์ดสลากฯ นัดหารือหวยออนไลน์ 29 ก.ค.นี้ ชงรัฐบาลใหม่คืนชีพหวยบนดิน
นายสมชาย พูลสวัสดิ์ รองปลัดกระทรวงการคลัง ในฐานะประธานคณะกรรมการสำนักงานสลากกินแบ่งรัฐบาล เปิดเผยว่า ในวันที่ 29 ก.ค.นี้ คณะกรรมการสำนักงานสลากฯ จะจัดประชุมสัญจรที่เกาะสมุย จ.สุราษฎร์ธานี เพื่อรับทราบรายงานผลการศึกษาการออกสลากออนไลน์ ทั้งรูปแบบสลากพิเศษ 6 ตัว และสลากแบบเลขท้าย 2 ตัว และ 3 ตัว เพื่อจัดเตรียมแนวทางไว้เสนอต่อรัฐบาลใหม่ให้พิจารณาตัดสินใจ ส่วนผลการประชุมจะออกมาอย่างไรนั้น คงต้องรอให้มีการตัดสินใจในระดับนโยบาย
“คณะอนุกรรมการชุดนายนครินทร์ เมฆไตรรัตน์ จะมาเสนอผลศึกษาทั้งแบบ 6 ตัว แล้วก็แบบ 2 ตัว 3 ตัวด้วย เพราะตามกฎหมายแล้วสามารถทำได้ เนื่องจากถือว่าเป็นเกมรูปแบบหนึ่ง เพียงแต่การแบ่งรายได้จะต้องยึดตามมาตรา 22 ของพระราชบัญญัติสำนักงานสลากกินแบ่งรัฐบาล พ.ศ. 2517 ที่กำหนดให้แบ่งรายได้ คือ 60% จ่ายรางวัล 28% เป็นรายได้แผ่นดิน และ 12% เป็นค่าใช้จ่ายการบริหารงานของสำนักงานสลากฯ” นายสมชาย กล่าว
นายสมชาย ยืนยันว่า หากรัฐบาลชุดใหม่ต้องการฟื้นหวยบนดิน หรือสลากเลขท้าย 2 ตัว 3 ตัว ก็สามารถทำได้ แต่ต้องดำเนินการให้เป็นไปตามมาตรา 22 ของ พ.ร.บ.สำนักงานสลากฯ นี้ เพราะไม่เช่นนั้นจะผิดกฎหมาย เพราะหากการแบ่งรายได้ไม่เป็นไปตามนี้ จะเข้าข่ายสลากกินรวบ ซึ่งจะผิดกฎหมาย หรือไม่เช่นนั้นก็คงต้องเสนอแก้ไข พ.ร.บ.สำนักงานสลากฯ ให้สำนักงานสลากฯ สามารถดำเนินการออกสลากกินรวบได้